سهام البارودي – كود كان يا مكان ! كان حتى كان ! حتى كان الحبق و السوسان فحجر النبي العدنان ! جوج عيالات فيوتوب كايقدمو محتوى من نفس القيمة ! كوزينة ! روتين يومي ! تنظيف البيت ! وصفات تبيض ! وحدة عندها عشرين عام بزازلها واقفين و زوينة و حالتها مقادة و كاتبان بيخير و على خير و الاخرى عندها فوق خمسين عام مكرفصة ! تكمشات ! مقودة عليها ! وجها تحرگ بالشموش !فنظركم شكون فهاد الجوج لي غاتلقا منشور مبارطاجينو الدراري و البنات كايقولو عافاكم الاخوان بغينا نعاونو هاد القناة باش نطلعوها ! عاونوها الله يخليكم بالبارطاج طبعا غاتكون قناة ديك السيدة لي مقودة عليها ! علاش حيت بزاف د المغاربة كايعجبهم يتضامنو مع الانسان لاكانت مقودة عليه و وواصلة فيه تال العظم و غير يبان فيه شوية د الضو و يتنقا و يغلاض و يفوتهم غاتبدا تسمع الخوت هذا حس براسو الاخوان هذا تبدل مابقاش ولد الشعب و ينوضو يهجمو عليه باش يطيحوه للقاع عاوتاني فواحد المشهد ميلودرامي مصور من شي سبيطار د الحماق ! القضية كاتبان اكثر فاش كاتكون مرا هي لي وسط هاد البيعة و شريا ! فاش كاتكوني زوينة و صغيرة و بيخير و على خير و عندك قناة كاتبداي تسمعي غي : قحبة ! موسخة! كاتزير على سوتها باش تربح فلوس الادسنس ! الخوت سينياليو القناة ! آجيو نحاربو التفاهة ! غي كاتفوتي خمسين عام و كايبداو يعتابروك غير صالحة للحوا حسب المعايير ديالهم ديك الساعة كايسميوك مي فتيحة مي نعيمة مي خناتة و كايكونو مستاعدين يتضامنو معاك و يبارطاجيو ليك القناة ! علاقة بعض المغاربة بالمرا غريبة ! كاتحس بيهم ماكرهوكش تنقزي من الطفولة للشيخوخة نيشان بلا مادوزي من مرحلة المراهقة و الشباب ! كايعطيوك التيقار و كايبغيوك فاش كاتكوني كاتبدلي السنان و فاش كاتبداي تبدلي ليكوش ! بين هاد جوج مراحل كاتكوني بالنسبة ليهم واحد بنت القحبة منك مكان ! كايشوفوك فتنة ! ديرونجما ! سلگوطة ! مصيبة ! هم ثقيل هازينو الواليدين ! و كايسميوك مي زعما ضروري تكوني أم باش تستاحقي التيقار و الاحترام و التضامن ! سميتك بوحدها ماكافياش باش تضمن ليك هادشي ! و كاتلقا بوگرن عندو خمسين عام و تاهوا كايقوليك مي نعيمة ! و القضية طبعا مامرتابطاش غي بالسن ! هي مرتابطة اكثر بالقوة د ديك المرا ! سواء استمدت القوة ديالها من الجمال ديالها او من الفلوس لاباس عليها او من السلطة خدامة مزيان ! الحاصول خاصها ديما تبان مقودة عليها و فموقف ضعف باش تستاحق تضامن الرعاع ! هادشي علاش فاش كايجي عيد الام و لا عيد المرأة كاتلقا بزاف مبارطاجين تصاور العيالات فالجبال و العروبيات مكفيات على البانيو ديال التصبين و لا عاطية وجها للحموم د الفران و كايكتب ليك عيد سعيد للنساء الحقيقيات حيت بالنسبة للمگطع تاع بوه ! النساء الحقيقيات هوما النساء المكرفصات ! المكمشات ! الفقيرات ! الضعيفات ! مايصورش ليك هوا مثلا شي مرا مجبدة فلابيسين و لا شي وحدة كاتلعب البيانو و لا شي مرا انيقة سايگة شي رونج روفر ! لا يسلخوك و يعقدوك و يتحرشو بيك و يمرضوك و يحرموك من المدرسة و اللباس و التهلو فاش تكوني صغيرة و يسدو عليك فحال شي جرو! و فاش تكبري مقودة عليك و يتطوا ظهرك ديك الساعة يجيو كايتجاراو باش يضامنو معاك زعما! هادي هي لي كاتسميها خالتي محنة الدجاجة بلا بزازل !